**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍՏՈՒԳՈՒՄՆԵՐԻ ԿԱԶՄԱԿԵՐՊՄԱՆ ԵՎ ԱՆՑԿԱՑՄԱՆ ՄԱՍԻՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ**

**1. Ընթացիկ** **իրավիճակը** **և** **իրավական** **ակտի** **ընդունման** **անհրաժեշտությունը.**

 Հայաստանի Հանրապետությունում ստուգումների կազմակերպման և անցկացման մասին օրենքի (այսուհետ՝ Օրենք) 1-ին հոդվածի համաձայն՝ ստուգման ենթակա են ՀՀ-ում փաստացի գործունեություն ծավալող սուբյեկտները, իսկ քաղաքաշինության բնագավառում՝ քաղաքաշինական օբյեկտները։

ՀՀ քաղաքաշինության, տեխնիկական և հրդեհային անվտանգության տեսչական մարմինը (այսուհետ՝ Տեսչական մարմին), տեխնիկական և հրդեհային անվտանգության բնագավառում իր վերահսկողական գործառույթներն իրականացնելիս, հաճախակի առնչվում է հանգամանքների, որոնք խանգարում են գործընթացին, իսկ շատ դեպքերում դարձնում այն անիրականանալի՝ օրենսդրական պահանջների խախտումները բացառելու պայմանով։

Մասնավորապես, Օրենքի համաձայն՝ ստուգումները տնտեսվարողների մոտ պետք է իրականացվեն ստուգումների տարեկան ծրագրով (բացառություններին չենք անդրադառնում), որը սահմանված կարգով հաստատվելուց հետո հրապարակվում է ստուգումներ իրականացնող մարմնի պաշտոնական կայքում։

Գործնականում, մի քանի տասնյակից ավել են դեպքերը, երբ Տեսչական մարմինը չի կարող իրականացնել իր ստուգողական գործառույթները, քանի որ ստուգման ենթակա (տարեկան ծրագրով նախատեսված) սուբյեկտի պաշտոնատար անձինք, նախապես՝ Տեսչական մարմնի պաշտոնական կայքէջից տեղեկանալով, որ տվյալ սուբյեկտն ընգրկված է ստուգումների տարեկան ծրագրի մեջ, կատարում են տնտեսավարող սուբյեկտի փոփոխություն (անվանում և ՀՎՀՀ), որի արդյունքում ստացվում է, որ այն տնտեսվարող սուբյեկտը, որի գործունեությունը պետք է ստուգվեր, փաստացի այլևս չկա, իսկ դրա փոխարեն գործում է մեկ այլ սուբյեկտ, որն ընդգրկված չէ ստուգումների տարեկան ծրագրում։

Մեկ այլ դեպքում՝ ստուգման ենթակա սուբյեկտը վարձակալական հիմունքներով տեղակայված է ֆիզիկական անձին սեփականության իրավունքով պատկանող օբյեկտում։ ՀՀ տարածքային կառավարման և արտակարգ իրավիճակների նախարարի 2015 թվականի հունիսի 18-ի N 595-Ն հրամանով հաստատված «Հրդեհային անվտանգության կանոնների» 6-րդ կետի համաձայն՝ *Վարձակալված շենքերում տեղավորված օբյեկտներում հրդեհային անվտանգության ապահովումը կարգավորվում է վարձակալության պայմանագրով։ Պայմանագրում նշված տեղեկությունների բացակայության դեպքում պատասխանատվությունը կրում է վարձատուն։*

Տվյալ դեպքերում ստուգումը չի կարող իրականացվել, քանի որ օբյեկտը ֆիզիկական անձ հանդիսացող սեփականատիրոջ կողմից վարձակալական հիմունքներով է հանձնված ստուգման ենթակա սուբյեկտին, որը վարձակալության պայմանագրով չի հանդիսանում հրդեհային անվտանգության պատասխանատու, իսկ ֆիզիկական անձը Օրենքի համաձայն չի հանդիսանում ստուգման ենթակա սուբյեկտ։

Արդյունքում՝ որոշ ստուգումներ կա՛մ ամբողջովին խաթարվում են, կա՛մ տեղափոխվում հաջորդ տարվա ստուգումների ծրագիր, կա՛մ (լավագույն դեպքում) իրականացվում, սակայն ուշացումով և այլ իրավական հիմքերով։

Ավելին, Հրդեհային անվտանգության մասին օրենքի 20-րդ հոդվածի 2-րդ մասի դ կետի համաձայն՝ Տեսչական մարմնի պաշտոնատար անձինք, պետական հրդեհային հսկողություն իրականացնելիս, իրավունք ունեն հրդեհային անվտանգության նորմատիվ փաստաթղթերի պահանջների կատարման և խախտումների կանխարգելման ուղղությամբ հսկողություն իրականացնելու նպատակով օրենսդրությամբ սահմանված կարգով անցկացնել տարածքների, շենքերի, կառույցների, շինությունների և այլ ***օբյեկտների*** հետազոտություններ ու ստուգումներ։ Այսինքն՝ ոլորտը համակարգող օրենքը ստուգումները նախատեսում է իրականացնել օբյեկտներում, ոչ թե սուբյեկտների մոտ։ Տրամաբանությունն այն է, որ ռիսկայնության տեսանկյունից և վտանգավարության աստիճանով կարևորություն է ներկայացնում օբյեկտը, ոչ թե սուբյեկտը։

Բացի այդ, Օրենքի 3-րդ հոդվածի 3-րդ մասի համաձայն՝ ստուգման հրամանի կամ հանձնարարագրի երկու օրինակը, ստուգումը սկսելուց առնվազն 3 աշխատանքային օր առաջ, պատշաճ ձևով (առձեռն կամ փոստով) ներկայացվում է տնտեսավարող սուբյեկտի ղեկավարին կամ նրան փոխարինող պաշտոնատար անձին։ Նշված պաշտոնատար անձինք, նախապես ստանալով հանձնարարագիրը և տեղեկանալով ստուգումների անցկացման մասին, ժամանակավորապես կասեցնում են իրենց գործունեությունը (տնտեսավարող սուբյեկտի գործունեության կարգավիճակի մասին կարելի է տեղեկություն ստանալ ՀՀ ՊԵԿ հարկ վճարողների փնտրման համակարգից)՝ այդպիսով փաստացի խուսափելով ստուգումից։

2021 թվականի ստուգումների գործունեության տարեկան ծրագրով նախատեսված 452 օբյեկտներից վարձակալության պայմանագիր ունեցող 25 օբյեկտ չի ստուգվել: 2022 թվականի առաջին եռամսյակի ընթացքում նախատեսված 154 օբյեկտներից վարձակալության պայմանագիր ունեցող 11 օբյեկտ չի ստուգվել, իսկ 22 օբյեկտ չի ստուգվել չգործելու, ժամանակավոր չգործելու և սնանկության պատճառով։

Հաշվի առնելով հրդեհային և տեխնիկական անվտանգության ոլորտի վտանգավորության աստիճանը և վերը նշված հանգամանքները՝ Նախագծով նախատեսվում է հրդեհային և տեխնիկական անվտանգության ոլորտի ստուգումներն իրականցնել օբյեկտներում և առանց նախնական ծանուցման։

Միաժամանակ, «Հայաստանի Հանրապետությունում ստուգումների կազմակերպման և անցկացման մասին» օրենքի 2.1-րդ հոդվածի 1-ին կետի 3-րդ պարբերության համաձայն՝ *ռիսկի վրա հիմնված ստուգումների մեթոդաբանությունը և ռիսկայնությունը որոշող չափանիշների ընդհանուր*[*նկարագիրը*](https://www.arlis.am/DocumentView.aspx?docid=154248)*հաստատում է Հայաստանի Հանրապետության կառավարությունը, իսկ դրանց հաշվարկման և գնահատման կարգը հաստատում է ստուգում իրականացնող պետական մարմինը:* Վերոգրյալ կարգավորման հիման վրա ՀՀ կառավարության կողմից մշակվել և հաստատվել են տեսչական մարմինների կողմից իրականացվող` ռիսկի վրա հիմնված ստուգումների մեթոդաբանությունը և ռիսկայնությունը որոշող չափանիշների ընդհանուր նկարագիրը հաստատող կառավարության որոշումներ */Հայաստանի Հանրապետության կառավարության՝ 22.08.2019թ. թիվ N 1125-Ն,  N 1153-Ն,  N 1124-Ն, 14.11.2019թ. N 1570-Ն և 28.11.2019 թվականի N 1697-Ն և 28.11.2019թ. N 1687-Ն որոշումներ/,* որոնց մեջ արդեն իսկ ներառված են նաևռիսկայնությունը որոշող չափանիշներիհաշվարկման և գնահատման կարգերը, քանի որ դրանք, ըստ էության, փոխկապակցված են միմյանց հետ, սակայն, գործող հոդվածը հաշվի առնելով, տեսչական մարմինների ղեկավարները ստիպված են իրենց հրամաններով հաստատել ռիսկայնությունը որոշող չափանիշների հաշվարկման և գնահատման կարգը, որն արդեն իսկ սահմանված է ՀՀ կառավարության որոշմամբ և որի անհրաժեշտությունը բացակայում է:

**2. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Վարչապետի աշխատակազմի տեսչական մարմինների աշխատանքների համակարգման գրասենյակի և Քաղաքաշինության, տեխնիկական և հրդեհային անվտանգության տեսչական մարմնի կողմից։

**3. Ակնկալվող արդյունքը.**

Նախագծի ընդունման արդյունքում Քաղաքաշինության, տեխնիկական և հրդեհային անվտանգության տեսչական մարմինը, առաջնորդվելով օբյեկտի ռիսկայնության աստիճանից՝ միևնույն ժամանակ չբացառելով նաև սուբյեկտի ռիսկայնության աստիճանը, հնարավորություն կունենա հրդեհային և տեխնիկական անվտանգությաան ոլորտներում ստուգումներն իրականացնել օբյեկտներում առանց նախնական ծանուցման՝ այդ կերպ ապահովելով ստուգումների բնականոն ընթացքը և նվազագույնի հասցնելով անձանց կյանքին, գույքին և շրջակա միջավայրին սպառնացող վտանգը, ինչպես նաև կսահմանվի դրույթ առ այն, որ ՀՀ կառավարությունը, ռիսկի վրա հիմնված ստուգումների մեթոդաբանությունը և ռիսկայնությունը որոշող չափանիշների ընդհանուր նկարագրից զատ հաստատելու է նաև դրանց հաշվարկման և գնահատման կարգը՝ *վարչապետի աշխատակազմի տեսչական մարմինների աշխատանքների համակարգման գրասենյակի ներկայացմամբ՝* ստուգում իրականացնող պետական մարմնի փոխարեն՝ *գործող կարգավորումները առկա իրավիճակին համապատասխանեցնելու, միասնական մոտեցում ապահովելու և գործող օրենսդրության մեջ կրկնորդումներից խուսափելու նպատակով:*

**4. Պետական բյուջեի եկամուտներում և ծախսերում սպասվելիք փոփոխությունների մասին.**

Նախագծիընդունման արդյունքում պետական բյուջեում եկամուտների և ծախսերի էական ավելացում կամ նվազեցում չի նախատեսվում։

**5․ Այլ իրավական ակտերում փոփոխությունների և/կամ լրացումների անհրաժեշտության մասին.**

Նախագծի ընդունման արդյունքում այլ իրավական ակտերում փոփոխություններ և/կամ լրացումներ կատարելու անհրաժեշտությունը բացակայում է:

**6․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ․**

Նախագծի ընդունումը կապված չէ ռազմավարականն փաստաթղթերի հետ: